**Pályázati kiírás**

**Magyarpolány Község Önkormányzata Képviselő-testülete pályázatot hirdet
„Dolgozz Magyarpolányban!” ösztöndíjprogramról**

**1. A támogatás célja:**

Magyarpolány Község Önkormányzata ösztönözni kívánja a község lakói körében a diplomás pályakezdőket, szakképzettséggel rendelkező fiatalokat annak érdekében, hogy tanulmányaik befejezését követően a községben helyezkedjenek el, ezzel is segítsék a hiányzó szakemberek pótlását. Jelen pályázati kiírás meghatározza azoknak a körét, akik az ösztöndíjat igénybe vehetik.

**2. A támogatási formája**:

A **„Dolgozz Magyarpolányban!”** elnevezésű ösztöndíjpályázat több ütemben, 2019. augusztus 1. - 2021. május 31. időszak között az EFOP-1.5.2-16-2017-00007 azonosítószámú „Humán szolgáltatások fejlesztése Ajka térségében” című pályázat keretében rendelkezésre álló források terhére kerül kiosztásra.

Az ösztöndíj a tanulmányok befejezéséig pályázható meg.

Az ösztöndíj évente a szorgalmi időszakra, illetve a tanfolyam időtartamára folyósítható és évente maximum 10 fő részére állapítható meg.

**3. Az igényelhető támogatás mértéke**: 30.000 Ft/hó

**4. Pályázatot nyújthat be, aki:**

1. 16. életévét betöltötte és szakgimnázium nappali tagozatán tanulmányt folytató tanulói jogviszonnyal rendelkező tanuló,
2. 16. évét betöltötte és szakközépiskola nappali tagozatán tanulmányt folytató tanulói jogviszonnyal rendelkező tanuló,
3. 18. évét betöltötte és felsőoktatási intézmény alapképzésén, mesterképzésén, vagy osztatlan képzés nappali tagozatán végzi tanulmányait,
4. Magyarpolányban munkahellyel rendelkező foglalkoztatott, aki felsőoktatási intézmény alapképzésén, mesterképzésén, vagy osztatlan képzés levelező tagozatán tanulmányt folytat, átképzésben részt vevő hallgató, vagy
5. Magyarpolányban munkahellyel rendelkező foglalkoztatott, aki a munkakörének megtartásához szükséges OKJ-s, egyéb regisztrált továbbképzésen, illetve szakképzésben folytat tanulmányokat.

**5. A pályázat benyújtásának módja:**

Érvényes pályázat kizárólag a Képviselő-testület a „Dolgozz Magyarpolányban!” ösztöndíjprogramról szóló önkormányzati rendeletének (a továbbiakban: rendelet) 1. melléklete szerinti formanyomtatványon, a pályázati kiírásban meghatározott dokumentumok csatolásával és a határidő betartásával nyújtható be.

Hiányos pályázat esetén az Önkormányzat hiánypótlásra ad lehetőséget. Erre a felhívást követő 5 munkanapon belül, írásban van lehetőség.

A pályázati adatlap és a módosítási kérelem beszerezhető a Magyarpolányi Közös Önkormányzati Hivatalban (a továbbiakban: Hivatal), vagy letölthető a www.magyarpolany.hu internetes honlapról.

**6. Kötelező mellékletek:**

1. pályázati adatlap,
2. karrierterv,
3. tanulói/hallgató jogviszony igazolása,
4. tanulmányi eredményt tartalmazó bizonyítvány másolata,
5. munkaszerződés/munkáltatói igazolás
6. lakcímkártya másolata.

**7. A pályázat benyújtásának határideje**:

Az ösztöndíjra vonatkozó pályázatot Magyarpolány Község Önkormányzat Képviselő-testülete az alábbi benyújtási határidőkkel írja ki:

a) Nappali és levelező rendszerű közép, illetve felsőoktatás esetében:

aa) 2019. szeptember 15-ig, támogatás 2020. május 31-ig.

ab) 2020. szeptember 15-ig, támogatás 2021. május 31-ig.

b) OKJ-s képzés, illetve szakma tanulása esetében 2019. augusztus 31-től - 2020. szeptember 15-ig folyamatosan.

**8. A pályázat elbírálása**

1. Az ösztöndíjra vonatkozó pályázatot Magyarpolány Község Önkormányzat Képviselő-testülete bírálja el.
2. Ha a pályázók száma meghaladja a rendelet 3. §-ában meghatározott támogatható létszámot, a pályázatok elbírálásánál előnyben részesíti azt a hallgatót, akinek a részére valamely munkáltató nyilatkozattal vállalja, hogy a szakvégzettség megszerzése után magyarpolányi munkahelyen biztosít foglalkoztatást.
3. A pályázat eredményéről a döntést követő 15 napon belül a pályázók írásban értesítést kapnak. Amennyiben a pályázó támogatásban részesülhet, a döntéssel egyidejűleg tájékoztatást kap a támogatási szerződés megkötésének tervezett időpontjáról.

**9. A pályázati támogatás igénybevétele:**

1. A pályázatot elnyert tanulóval/hallgatóval Magyarpolány község polgármestere támogatási szerződést köt.
2. A pályázatot elnyert tanulónak/hallgatónak a támogatási szerződés megkötése után minden hónap 15. napjáig a Magyarpolányi Közös Önkormányzati Hivatal gondoskodik az ösztöndíj utalásáról.
3. A felsőoktatási ösztöndíj kizárólag az aktív tanulói/hallgatói jogviszony időtartama alatt folyósítható. A tanulói/hallgatói jogviszony passziválása esetén az ösztöndíj folyósítását szüneteltetni kell.

**10. A pályázati támogatás felhasználásának, elszámolásának rendje:**

1. Ösztöndíjra jogosulatlanná válik az a tanuló, hallgató, aki évközben tanulmányait megszakítja, vagy a félévét halasztja, vagy vizsgaidőszakát eredménytelenül fejezi be.
2. A tanulmányait megszakító, elhalasztó ösztöndíjban részesülő tanuló vagy hallgató e tényt írásban köteles Magyarpolány község polgármesterének bejelenteni, aki intézkedik az ösztöndíj folyósításának megszüntetéséről és a jogtalanul felvett ösztöndíj visszafizetéséről.
3. A jogosulatlanul felvett támogatást - a mindenkori érvényes jegybanki kamattal növelt összeggel együtt - vissza kell fizetni.
4. A polgármester eltekinthet a jogosulatlanul felvett ösztöndíj visszafizetésétől, ha az igénybevevő bizonyítja, hogy tanulmányainak megszakítása önhibáján kívüli okból történik.

**11. Konzultáció**

A pályázattal kapcsolatban konzultációs lehetőséget a polgármester biztosít ügyfélfogadási időben, személyesen.

Magyarpolány, 2019. július 24.

 Grőber József

 polgármester